Lone Loklindt (RV), 2012-04-17:
Vi skal i dag behandle forslag til ny lov om internationalt udviklingssamarbejde.
Den nuværende lov er 40 år gammel og afspejler ikke de former og den kontekst, som Danmarks udviklingssamarbejde foregår under.
Derfor er det jo en glæde at kunne få lov til at være med til at forny den.
Hvem ved, om den næste også varer i 40 år?
For Radikale Venstre har Danmarks engagement i verden, ikke mindst den fattige del af verden, altid haft høj prioritet, og vi finder det afgørende vigtigt, at fattigdomsbekæmpelse står tydeligt i formålet med loven.
Selv om fattigdomsorienteringen altid har været fundamentet for udviklingspolitikken, er det første gang, det kommer til at stå eksplicit i lovteksten.
Lige så afgørende er fremme af menneskerettighederne, som bliver lovens centrale omdrejningspunkt.
Det betyder, at der tages udgangspunkt i at fremme det enkelte individs rettigheder, såvel de politiske som de sociale og kulturelle rettigheder, dels ved at udbrede kendskabet til dem, dels ved at hjælpe stater til at kunne indfri disse.
Vigtigt for Radikale Venstre er også den specifikke henvisning til bæredygtig udvikling, dvs. socialt, miljømæssigt og økonomisk bæredygtig udvikling.
Bæredygtig udvikling er et helt central begreb i udviklingspolitikken, som stammer fra Brundtlandrapporten fra 1987, og i det begreb ligger også en mere retfærdig og lige adgang til verdens ressourcer, en forpligtelse til at beskytte naturgrundlaget og sikre fremtidige generationers muligheder.
Som der står i bemærkningerne, forfølges målsætningen gennem et samarbejde med udviklingslandene, og det er vigtigt, som det påpeges i enkelte høringssvar, at det sker i partnerskab med udviklingslandene.
Det er derfor godt, at det nu efter høringen præciseres i selve teksten, ligesom der henvises til internationalt anerkendte principper og mål for udviklingssamarbejdet.
Hermed er der taget højde for, at der løbende sker udvikling i de internationale aftaler og erklæringer.
Andre høringssvar peger på, at bistandsprocenten burde fremgå.
Også her er henvisningen til de internationale aftaler en sikkerhed for, at Danmark holder sine løfter.
Det ændrer naturligvis ikke ved, at det konkrete niveau fastsættes i de årlige finanslove, men heller ikke ved, at der i det nuværende regeringsgrundlag står, at Danmark vil opjustere udviklingsbistanden, så den over en årrække kommer op på 1 pct. af BNI.
Forslaget siger klart, at udviklingssamarbejdet er en integreret del af dansk udenrigspolitik, der sigter mod at fremme en mere fredelig og demokratisk verden, som det fremhæves i bemærkningerne.
Udviklingssamarbejdet skal på ingen måde reduceres til sikkerhedspolitik og egeninteresser, men konflikter ude i verden påvirker også vores samfund, og Danmark har stor interesse i en mere fredelig, stabil og lige verden.
På samme måde bliver udviklingslandene ikke alene påvirket af udviklingspolitiske tiltag, men også af indsatser på andre politikområder.
Det er derfor af stor betydning, at konsekvenserne for udviklingslandene tages med i betragtning på andre politikområder.
Der er brug for sammenhæng og koordination, og i bemærkningerne henvises der direkte til Lissabontraktatens artikel 208, hvor dette hensyn anerkendes.
Det er for Radikale Venstre vigtigt med denne parallelitet.
Det er naturligvis ikke ensbetydende med, at målene for udviklingsbistand vejer tungest, men det vigtige er, at der er opmærksomhed om problemstillingen.
Målsætningen præciserer alt i alt, at demokrati, menneskerettigheder og bæredygtig udvikling er bærende værdier for Danmarks globale engagement.
Lovforslaget viderefører også muligheden for at yde tilskud til oplysning, forskning og kultursamarbejde, ligesom IFU, Industrialiseringsfonden for Udviklingslandene, kan fremme investeringer i udviklingslandene sammen med dansk erhvervsliv.
Afslutningsvis vil jeg hæfte mig ved den øgede åbenhed, der er lagt op til med lovforslaget.
Den folkelige opbakning til udviklingsbistanden er stor i Danmark, men indsigt og forståelse er en forudsætning og et krav, som skal honoreres.
Det mener vi fra radikal side er meget væsentligt, og vi kan dermed støtte forslaget, som vi håber der bliver bred opbakning til i Folketinget.